ગત 7મી ઓક્ટોબરના રોજ નવગુજરાત સમયમાં આચાર્ય તુલસી માર્ગ પર એમ.એન.પાર્ક ગરનાળા અને ભાજપા કાર્યાલય નજીક ઉકરડાને કારણે રસ્તા પર ફેલાતી ગંદકી અંગે સવિસ્તાર અહેવાલ પ્રસિદ્ધ કરવામાં આવ્યો હતો. સમગ્ર વિસ્તારમાં રોડની બંને બાજુ પશુ મળમૂત્રના અનેક ઉકરડા હોય રસ્તા પર જ ગંદકી થતી હતી. સાથે મચ્છરના ઉપદ્રવને કારણે આજુબાજુમાં રહેતા લોકોનું આરોગ્ય પણ જોખમાયું હતું. સ્વચ્છતાની વાતો કરતી ભાજપાની કાર્યાલય પાસે જ ગંદકીના સામ્રાજ્યને કારણે લોકોમાં હાંસીનું પાત્ર પણ બન્યા હતા. જે અંગે નવગુજરાત સમયમાં અહેવાલ પ્રસિદ્ધ થયા બાદ પાલિકા તેમજ નગર ભાજપ પ્રમુખે ગંદકી ખસેડવા માટેની કાર્યવાહી શરૂ કરી હતી. જો કે સ્થાનિક લોકો ગંદકી ખસેડવા દેતાં ન હોય પાલિકાએ પોલીસ બંદોબસ્ત સાથે આયોજનબદ્ધ રીતે ઉકરડા ખસેડી તાત્કાલિક દીવાલ ચણવાનું નક્કી કરવામાં આવ્યું હતું. જેના અનુસંધાને બારડોલી પાલિકાનો કાફલો જે.સી.બી. મશીન, ટ્રેક્ટર અને સફાઈના સાધનો લઈને પોલીસ બંદોબસ્ત સાથે સ્થળ પર પહોંચી ગયો હતો. જ્યાં કેટલાક પશુપાલકોએ ઉકરડા ખસેડવાનો વિરોધ કર્યો હતો. ભારે ખેંચતાણ બાદ ઉકરડા ખસેડયા બાદ દીવાલ બનનાવા બાબતે પણ કેટલાક પશુપાલકોએ વિરોધ ચાલુ રાખ્યો હતો. દરમ્યાન બારડોલી નગર ભાજપા પ્રમુખ અજીતસિંહ સુરમા, પાલિકા પ્રમુખ ગણેશ ચૌધરી, કારોબારી અધ્યક્ષ રાજેશ પટેલ સહિતના નગરસેવકો, ચીફ ઓફિસર કોમલબેન ઘીનૈયા, પીએસઆઇ ભરવાડ સહિતના અધિકારીઓએ પશુપાલકોને સમજાવી મામલો થાળે પાડ્યો હતો અને અંતે ઉકરડો ખસેડી દીવાલનું બાંધકામ શરૂ કર્યું હતું.